आसिया बिबी प्रकरण : मुस्लिमाशी असभ्य बोलणाऱ्याला का होते पाकिस्तानात शिक्षा?\nआसिया बिबी या ख्रिश्चन महिलेला प्रेषित मोहम्मद यांची निंदा केल्याच्या आरोपाखाली खालच्या कोर्टाने आणि हाय कोर्टाने फाशीची शिक्षा सुनावली होती. सुप्रीम कोर्टाने बुधवारी त्यांची निर्दोष मुक्तता केली. त्यांच्या मुक्ततेनंतर पाकिस्तानात कट्टरपंथी रस्त्यावर उतरले आहेत. 

"राजकीय हितासाठी कट्टरवाद्यांनी लोकांना भकवणे बंद करावे. असं करून ते इस्लामची सेवा करत नाहीत," असं इम्रान खान यांनी म्हटलं आहे. राष्ट्राला उद्देशून केलेल्या भाषणात ते बोलत होते. 

स्वत:च्या सुरक्षेसाठी आसिया बिबी यांना लवकर पाकिस्तान सोडून जावं  लागेल, अशी खंत त्यांच्या वकिलांनी बीबीसीशी बोलताना व्यक्त केली आहे.

आसिया बिबी यांना 2010 साली हायकोर्टाने दोषी ठरवलं होतं. त्यांनी त्याविरोधात अपील केलं होतं. त्यांना आठ वर्षं तुरुंगात आणि एकांतवासात काढावी लागली.

पाकिस्तानच्या सुप्रीम कोर्टानं बुधवारी निकाल जाहीर केल्यानंतर कराची, लाहोर, मुलतान आणि पेशावरमध्ये निदर्शनं झाली. पोलीस आणि आंदोलकांमध्ये बाचाबाचीच्या घटनाही घडल्या.  

"हा निकाल देणाऱ्या सुप्रीम कोर्टाच्या न्यायाधीशांना जगण्याचा काहीही हक्क नाही," असं तेहरिक-ए-लबैक या कट्टरवादी पक्षाचे नेते मोहम्मद अफजल कादरी यांनी म्हटलं आहे. या निकालानंतर इस्लामाबादमधील सुप्रीम कोर्टाच्या परिसराची पोलिसांनी नाकेबंदी केली आहे. 

"निदर्शकांनी सरकारला धाब्यावर बसवलं तर सरकार काम कसं करू शकेल?" असा सवाल इम्रान खान यांनी केला आहे. 

"सामान्य आणि गरीब पाकिस्तानी लोकांना याचा फटका बसत आहे. रस्ते अडवून तुम्ही लोकांच्या जगण्याचं साधन हिरावून घेत आहात. हे फक्त मतपेटीचं राजकारण आहे," असं ते म्हणाले. 

नेमकं प्रकरण काय आहे?

2009मध्ये लाहोरजवळच्या शेखूरपुरामध्ये आसिया आणि इतर महिलांमध्ये एक बादली पाण्यावरून भांडण झालं. 

आसियांनी पाण्याला स्पर्श केल्यामुळे इतरांचा धर्म भ्रष्ट झाला, असा आरोप या महिलांनी केला. आसिया ख्रिश्चन तर इतर महिला मुस्लीम आहेत.

या महिलांनी पुढे आग्रह धरला की आसियांनी इस्लाम धर्म स्वीकारावा. त्यानंतर आसियांनी प्रेषित मोहम्मदांबद्दल तीन अपमानास्पद शब्दं काढले, असा महिलांचा आरोप आहे. या महिलांना आसियांना चोप दिल्यानंतर आसियांनी ईशनिंदेची कबुली दिली, असा महिलांचा दावा आहे. पोलीस तपासानंतर आसियांना अटक करण्यात आली.

मी रागावून शेजाऱ्यांशी बोलले, पण ईशनिंदा केली नाही आणि त्याची कबुलीही दिलेली नव्हती, असं...\n\ntl;dr:
आसिया बिबी यांना पाकिस्तानच्या सुप्रीम कोर्टाने ईशनिंदा प्रकरणी निर्दोष मुक्त केल्यानंतर या मुद्द्यावर लोकांना भडकवणाऱ्यांची पंतप्रधान इम्रान खान यांनी कानउघडणी केली आहे.